**JAVNI POZIV**

**za dodjelu podrške investicijama u preradu na gazdinstvima za 2023. godinu**

Ministarstvo poljoprivrede, šumarstva i vodoprivrede, u skladu sa Agrobudžetom za 2023. godinu („Službeni list CG“, broj 25/23) i budžetskom linijom ***2.1.13. - Podrška investicijama u preradu na gazdinstvima***, objavljuje Javni poziv za dodjelu podrške investicijama u preradu na gazdinstvima za 2023. godinu.

Predmet ovog Javnog poziva je podrška investicijama za unapređenje prerađivačkog sektora na poljoprivrednim gazdinstvima, a koja se već bave poljoprivrednom proizvodnjom.

Ovim Javnim pozivom se utvrđuju uslovi, kriterijumi i način prijavljivanja za korišćenje podsticajnih sredstava.

**DEFINICIJA KORISNIKA PODSTICAJNIH SREDSTAVA**

Korisnici podrške po ovom Javnom pozivu su poljoprivredna gazdinstva, koja moraju biti upisana u Registar poljoprivrednih gazdinstava, u skladu sa Zakonom o poljoprivredi i ruralnom razvoju („Službeni list CG“, br. 34/14, 1/15, 30/17, 51/17 i 59/21) i Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14 i 37/18), koje vodi Ministarstvo poljoprivrede, šumarstva i vodoprivrede, do dana podnošenja Zahtjeva za odobravanje projekta.

Korisnik osim upisa u Registar poljoprivrednih gazdinstva mora da bude registrovan i za **primarnu poljoprivrednu proizvodnju[[1]](#footnote-1)** u nekom od relevantnih registara Uprave za bezbjednost hrane, veterinu i fitosanitarne poslove i/ili Ministarstva poljoprivrede, šumarstva i vodoprivrede ili u slučaju akvakulture podnosilac zahtjeva mora biti nosilac dozvole za obavljanje privrednog ribolova i akvakulture, do dana podnošenja Zahtjeva za odobravanje projekta.

U slučaju da su korisnici **pravna lica** neophodno je da njihova primarna djelatnost bude vezana za poljoprivredu i registrovana u Centralnom registru privrednih subjekata, za sektor akvakulture primarna djelatnost mora biti povezana s akvakulturom, za sektor jakih alkoholnih pića primarna djelatnost mora biti vezana za proizvodnju jakih alkoholnih pića i da proizvođač bude upisan u Registar proizvođača jakih alkoholnih pića, do dana podnošenja Zahtjeva za odobravanje projekta u skladu sa Zakonom o jakim alkoholnim pićima („Službeni list CG“, broj 53/16).

**PRIHVATLJIVE INVESTICIJE**

1. Adaptacija objekata za **preradu**[[2]](#footnote-2)
* Podržava se adaptacija već postojećih objekata kako bi se ispunili zahtjevi higijene (za prostorije za preradu, snabdjevanje vodom, ličnu higijenu lica koja rukuju hranom) propisani nacionalnim zakonodavstvom u cilju obezbjeđivanja zahtjeva za bezbjednost hrane;[[3]](#footnote-3)
1. Nabavka i ugradnja namjenske, nove opreme za čuvanje/skladištenje, preradu i pakovanje proizvoda.

***Sektor prerade mlijeka:***

* oprema za preradu (duplikatori, pasterizatori, kade, sirarski stolovi, prese, kalupi za sireve, police za zrenje sira i ostala oprema za preradu mlijeka);
* oprema za čuvanje gotovih proizvoda: sir, kajmak, kisjelo mlijeko i drugi proizvodi od mlijeka (namjenske posude za čuvanje proizvoda od mlijeka, vitrine, rashladne komore i ostala oprema za čuvanje mliječnih proizvoda);
* oprema za pakovanje (vage, pakerice, etiketirke i ostala oprema za pakovanje proizvoda od mlijeka).

***Sektor biljne proizvodnje (vinarstvo, voćarstvo, povrtarstvo, maslinarstvo):***

* oprema za preradu (mašine za sječenje/rezanje, duplikatori, pasterizatori, pasirke, drobilice, prese, sušare, mlinovi, oprema za destilaciju, muljače, pumpe za pretakanje, vinifikatori i ostala oprema za preradu proizvoda biljnog porijekla);
* oprema za čuvanje i skladištenje (hladnjače, vitrine, inoks posude i ostala oprema za čuvanje proizvoda biljnog porijekla);
* oprema za pakovanje (oprema za pripremu pakovanja (kalibratori, sortirnice, i sl.), vage, pakerice, etiketirke, punilice i ostala oprema za pakovanje proizvoda biljnog porijekla.

***Sektor aromatičnog i ljekovitog bilja i uzgoj pečurki:***

* oprema za preradu (sušare, mašine za sječenje/rezanje, drobilice, duplikatori, prese, mlinovi, oprema za destilaciju i ostala oprema za preradu aromatičnog bilja);
* oprema za čuvanje proizvoda (stalaže i ostala oprema za čuvanje biljnih proizvoda);
* oprema za pakovanje (vage, pakerice, etiketirke, punilice i ostala oprema za pakovanje proizvoda prerade aromatičnog bilja).

***Sektor akvakulture:***

* oprema za preradu ribe i školjaka (inoks stolovi i ostala oprema za obradu, oprema za čišćenje, zamrzavanje, soljenje, rezanje, sušenje, filetiranje, dimljenje i ostala namjenska oprema za preradu),
* oprema za čuvanje (vitrine i komore za čuvanje gotovih proizvoda i ostala namjenska oprema za čuvanje proizvoda od ribe i školjaka),
* oprema za pakovanje (vage, pakerice, etiketirke, vakumirke i ostala namjenska oprema za pakovanje).

**KRITERIJUMI PRIHVATLJIVOSTI**

Kako bi podnosilac Zahtjeva za odobravanje projekta bio prihvatljiv za podršku mora ispuniti sljedeće kriterijume:

* Podnosilac zahtjeva koji je prethodnih godina ostvario podršku po ovom Javnom pozivu, može isključivo konkurisati za tip prihvatljive investicije (nabavku opreme ili adaptaciju prostora) koja nije bila predmet podrške prethodnih pet godina, i investicije koja je ugovorena kroz Javni poziv iz 2021. godine – Podrška investicijama u preradu na gazdinstvima (MIDAS 2 grantovi);
* Pravo na podršku ostvariće samo gazdinstva koja poštuju preporuke Kodeksa dobre poljoprivredne prakse, a koje se odnose na objekte za držanje stoke (u slučaju stočarske proizvodnje) i ispunjavaju minimalne higijenske uslove propisane zakonom za objekte;
* Podržava se samo adaptacija objekata koji nijesu u okviru stambenih prostorija ili u sastavu objekata za držanje stoke;
* U toku trajanja ovog Javnog poziva poljoprivredno gazdinstvo može konkurisati sa samo jednim zahtjevom;
* Ukoliko je podnosilac zahtjeva po ovom Javnom pozivu u tekućoj godini podnio zahtjev za podršku po nekom drugom Javnom pozivu za istu investiciju kod ovog Ministarstva, investicija će biti podržana samo kroz jedan Javni poziv, zavisno od odluke podnosioca zahtjeva;
* Podržava se nabavka isključivo novih materijala i opreme;
* Korisnik može započeti investiciju tek nakon dobijanja Rješenja o odobrenju projekta od strane Ministarstva poljoprivrede, šumarstva i vodoprivrede;
* Korisnik koji je pravno lice/preduzetnik ne smije da bude u nekom obliku stečaja ili likvidacije u trenutku podnošenja Zahtjeva za odobravanje projekta.

**SPECIFIČNI KRITERIJUMI PRIHVATLJIVOSTI**

Podnosilac Zahtjeva za odobravanje projekta, u trenutku podnošenja Zahtjeva mora imati upisano u Registru poljoprivrednih gazdinstava najmanje:

* **za sektor stočarstva 3 uslovna grla;**
* **za sektor pčelarstva:**
	+ **adaptacija objekta 30 košnica;**
* **za sektor ratarstva** (žitarice 0,5 ha; krompir 0,5 ha; krmno bilje 0,5 ha);
* **za sektor povrtarstva** (na otvorenom 0,3 ha; u zatvorenom 0,05 ha);
* **za sektor voćarstva: 0,3 ha;**
* **za sektor vinogradarstva: 0,3 ha;**
* **za sektor maslinarstva: 0,3 ha;**
* **za sektor ljekovitog bilja: 0,3 ha;**
* **za akvakulturu: 5 t ribe i/ili školjaka godišnje;**

**NEPRIHVATLJIVI TROŠKOVI**

* Nabavka polovne opreme i materijala,
* Troškovi uvoza, transporta i slične dažbine,
* Troškovi sopstvenog rada,
* Troškovi obrtnih sredstava (flaše, enološka sredstva, laboratorijski instrumenti i sl.),
* Troškovi plaćanja u naturi,
* Troškovi osiguranja i registracije,
* Troškovi nastali prije dodjele Rješenja o odobrenju projekta,
* Troškovi nastali nakon isteka roka iz Rješenja o odobrenju projekta.

**VISINA PODRŠKE**

Maksimalno prihvatljiva investicija iznosi 10.000€ uz budžetsku podršku do 50% vrijednosti prihvatljive investicije (do 5.000€). Pored iznosa podrške od 50% još dodatnih 10%, odnosno ukupno 60% za poljoprivredne proizvođače upisane u Registar subjekata u organskoj proizvodnji, zaključno sa 31. decembrom 2022. godine. Dodatnih 10% ostvaruju žene nosioci poljoprivrednog gazdinstva.

Minimalna vrijednost prihvatljive investicije je 500,00€.

Ukoliko ukupna visina podrške, na osnovu zahtjeva za dodjelu podrške, prevazilazi budžetom planirani godišnji iznos, Ministarstvo će prekinuti dalju realizaciju mjere, obavijestiti poljoprivredne proizvođače odnosno proporcionalno smanjiti iznos sredstava podrške u odnosu na svaki pojedinačni zahtjev za dodjelu podrške.

**POTREBNA DOKUMENTACIJA UZ ZAHTJEV ZA ODOBRAVANJE PROJEKTA**

* Popunjen Zahtjev za odobravanje projekta;
* Za pravna lica – spisak članova stalno i privremeno zaposlenih sa sljedećim podacima: ime i prezime, pol, starost, stručna sprema i aktivnosti zaposlenih;
* Za sektor jakih alkoholnih pića – dokaz o registraciji u Registru jakih alkoholnih pića u skladu sa Zakonom o jakim alkoholnim pićima („Službeni list CG“, broj 53/16);
* Posjedovni list – list nepokretnosti (objekta koji se adaptira);
* Ukoliko podnosilac zahtjeva nije jedini vlasnik imovine koja je predmet investicije, potrebna je ovjerena saglasnost svih suvlasnika ili članova kućne zajednice na planiranu investiciju (u slučaju adaptacije);
* Fotografija objekta i postojeće opreme;
* Skicu-prikaz postojećeg stanja objekta (sa jasno naznačenim dimenzijama, odnosno površinom objekta) sa kratkim opisom u kom dijelu se planira investicija;
* Fotokopija lične karte podnosioca zahtjeva;
* Potpisana i pečatirana cjenovna ponuda, predmjer i predračun za planiranu investiciju koja će biti predmet odobravanja (ako su dostavljeni na stranom jeziku treba da budu prevedeni na crnogorski jezik – ovlašćeni sudski tumač);
* Detaljna tehnička specifikacija za planiranu investiciju.

**NAČIN PODNOŠENJA ZAHTJEVA ZA ODOBRAVANJE PROJEKTA**

Obrazac Zahtjeva za odobravanje projekta i obrazac Zahtjeva za odobravanje plaćanja za investicije u preradu na gazdinstvima za 2023. godinu mogu se preuzeti sa internet stranice Ministarstva poljoprivrede, šumarstva i vodoprivrede ili u kancelarijama Direkcije za savjetodavne poslove u biljnoj proizvodnji i oblasti stočarstva.

Popunjene obrasce Zahtjeva sa pratećom dokumentacijom dostaviti **isključivo** putem pošte, na sljedeću adresu:

Ministarstvo poljoprivrede, šumarstva i vodoprivrede

Direktorat za ruralni razvoj

**po Javnom pozivu za dodjelu podrške investicijama u preradu na gazdinstvima**

**za 2023. godinu**

Rimski trg br. 46, 81000 Podgorica

Informacije u vezi sa ovim Javnim pozivom mogu se dobiti putem telefona:

020 482 222; 020 482 150

Trajanje Javnog poziva je **od 04. aprila do 23. maja 2023. godine**.

**POTREBNA DOKUMENTACIJA UZ ZAHTJEV ZA ODOBRAVANJE PLAĆANJA**

* Popunjen Zahtjev za odobravanje plaćanja;
* Dokaz da je usluga, roba ili oprema– kupljena i plaćena od strane podnosioca zahtjeva i to::
* U slučaju gotovinskog plaćanja: Fiskalizovani račun sa otpremnicom;
* U slučaju bezgotovinskog/žiralnog plaćanja (plaćanja preko računa): ovjeren virman (uplatnica) o prenosu sredstava dobavljaču/izvođaču radova za nabavljenu opremu i/ili izvršene radove; fiskalizovana faktura (račun) za kupljenu opremu/izvedene radove sa otpremnicom i ovjeren bankovni izvod o prenosu sredstava;
* U slučaju uvozne nabavke: ovjeren virman (uplatnica) o prenosu sredstava dobavljaču, ovjeren swift od strane banke, JCI (jedinstvena carinska isprava); dokaz da su izmirene obaveze prema Upravi carina Crne Gore i ovjeren bankovni izvod o prenosu sredstava.
* Garantni list za nabavljenu opremu, ukoliko oprema podliježe garanciji;
* Rješenje o upisu u Centralni registar registrovanih odnosno odobrenih objekata za proizvodnju, preradu i distribuciju hrane kod nadležnog organa, tj. Uprave za bezbjednost hrane, veterinu i fitosanitarne poslove gdje su ispunjeni svi propisani zahtjevi u skladu sa Zakonom o bezbjednosti hrane. U slučaju da rješenje o upisu ne bude izdato od strane UBHVFP do momenta slanja zahtjeva za isplatu, potrebno je dostaviti kopiju zahtjeva za upis u Centralni registar registrovanih odnosno odobrenih objekata za proizvodnju, preradu i distribuciju hrane kod nadležnog organa, tj. UBHFP;
* Dokaz o prijavi adaptacije objekata podnijetoj urbanističkoj inspekciji Ministarstva ekologije, prostornog planiranja i urbanizma.

**PROCEDURA REALIZACIJE**

Ministarstvo poljoprivrede, šumarstva i vodoprivrede formiraće Komisiju za dodjelu sredstava podrške, koja će sprovesti administrativnu kontrolu podnesenih zahtjeva i kontrolu na licu mjesta. Na osnovu Odluke Komisije o prihvatljivosti zahtjeva, korisnici će dobiti Rješenje o odobravanju projekta za investicije u preradu na gazdinstvima za 2023. godinu na osnovu dostavljenih predračuna (koji su predmet odobravanja).

Realizacija investicija od strane korisnika može početi tek po donošenju Rješenja o odobravanju projekta. Krajnji rok za završetak investicije i podnošenje Zahtjeva za odobrenje plaćanja sa pratećom dokumentacijom je 30. septembar 2023. godine.

Nakon podnešenog Zahtjeva za odobravanje plaćanja, Komisija će sprovesti administrativnu kontrolu podnesenih zahtjeva i kontrolu na licu mjesta. Po obavljenoj kontroli realizovane investicije na licu mjesta, Komisija će pripremiti Izvještaj o obilasku sa foto-zapisom, na osnovu kojeg će se odlučiti o odobrenju za isplatu podrške. Odobreni iznos podrške će biti isplaćen na žiro račun korisnika.

Ne postoji mogućnost prenošenja investicije u narednu godinu.

**NAPOMENE**

* Podnosilac zahtjeva odgovara za tačnost podataka i dokumentacije priložene u cilju ostvarivanja prava na podršku;
* Ministarstvo poljoprivrede,šumarstva i vodoprivrede zadržava pravo provjere osnovanosti prikazanih troškova i izvršenih uplata;
* Dokumentacija koja se podnosi uz Zahtjev za odobravanje projekta ne smije biti starija od 6 mjeseci;
* Prihvatljiva visina investicije u slučaju adaptacije objekata je maksimalno 250 eura po m2 podne površine objekta koji se adaptira adaptira i to samo za one objekte koji su evidentirani u posjedovnom listu;
* Kupljena oprema mora biti instalirana u objektu korisnika, građevinski materijal namjenski utrošen, a objekat stavljen u funkciju u trenutku podnošenja zahtjeva za isplatu, odnosno u trenutku terenske kontrole prije odobrenja isplate;
* Adaptacija objekta se može podržati na objektu ili zemljištu koje je u vlasništvu/suvlasništvu podnosioca zahtjeva ili u vlasništvu članova njegove kućne zajednice;
* Ukoliko podnosilac zahtjeva nije jedini vlasnik imovine koja je predmet investicije, potrebna je ovjerena saglasnost svih suvlasnika ili članova kućne zajednice na planiranu investiciju;
* Nabavka svih vrsta roba, usluga i radova može biti prihvatljiva za podršku samo ukoliko je dobavljač roba, pružalac usluga i/ili izvođač radova pravno lice, koje je u Centralnom registru privrednih subjekata registrovano za navedene djelatnosti;
* Realizacija investicije od strane korisnika može početi tek po donošenju Rješenja o odobravanju projekta;
* Investicija ostaje prihvatljiva za finansiranje pod uslovom da se u periodu od pet godina od dana konačne isplate, ne dogode značajne izmjene u smislu:
	+ Uticaja na njenu prirodu ili njene uslove za implementaciju,
	+ Promjene u prirodi vlasništva jednog dijela investicije, ili prestanka ili izmještaja sufinansirane proizvodne aktivnosti,
* Obaveze korisnika podrške kao i kaznene mjere u slučaju nepoštovanja istih utvrđene su članom 33 sa Zakonom o poljoprivredi i ruralnom razvoju („Službeni list CG“, br. 34/14, 1/15, 30/17, 51/17 i 59/21) i podrazumjevaju vraćanje primljenih sredstava uvećanih za iznos kamate, kao i gubitak prava na bilo koju podršku naredne dvije godine;
* Izmjene na projektu koji je priložen uz Zahjev za odobravanje projekta nijesu dozvoljene, osim ukoliko su predložene od strane Uprave za bezbjednost hrane, veterinu i fitosanitarne poslove u cilju dostizanja minimalnih nacionalnih standarda bezbjednosti hrane;
* Investicije su prihvatlijve za podršku samo ako su potpune i funkcionalne. To znači da se neće podržavati projekti gdje je predmet investiranja dio koji neće biti funkcionalan bez drugih djelova (npr. nabavka opreme bez odgovarajućeg objekta za smještaj iste ili adaptacija objekta bez postojanja namjenske opreme za proizvodnju);
* Neće se podržati investicije za koje se provjerom utvrdi da je korisnik u srodstvu sa dobavljačem roba ili izvođačem radova;
* Ispunjenje minimalnih nacionalnih standarda, u pogledu bezbjednosti hrane, dokazuje se na kraju investicije Rješenjem o upisu u odgovarajući Registar kod Uprava za bezbjednost hrane, veterinu i fitosanitarne poslove.
* Neblagovremeno podnijeta dokumentacija neće se razmatrati.

**Kontakt informacije:**

|  |  |
| --- | --- |
| **Mjesto** | **Kontakt telefon** |
| Ministarstvo poljoprivrede, šumarstva i vodoprivredeDirektorat za ruralni razvoj – Podgorica | 020/482-150020/482-222 |
| Direkcija za savjetodavne poslove u stočarstvu |
| Podgorica | 020/265-337 |
| Bar | 030/312-965 |
| Nikšić | 040/212-012 |
| Berane | 051/233-301 |
| Bijelo Polje | 050/487-009 |
| Pljevlja | 052/353-505 |
| Direkcija za savjetodavne poslove u biljnoj proizvodnji |
| Podgorica | 069/079-950 |
| Bar | 069/374-173 |
| Cetinje | 069 335 094 |
| Herceg Novi | 069/335-175 |
| Nikšić | 069 342 748 |
| Berane | 051/235-408 |
| Bijelo Polje | 050/486-699 |

1. **Primarna poljoprivredna proizvodnja**  je proizvodnja, njega ili uzgoj primarnih proizvoda uključujući žetvu, berbu, mužu i uzgoj životinja prije klanja; [↑](#footnote-ref-1)
2. **Adaptacija** je izvođenje radova na održavanju objekta i radova koji nijesu od uticaja na stabilnost objekta, odnosno pojedinih njegovih djelova, koje se ne smatra građenjem objekta. Takođe, ne podržavaju se radovi koji se odnose na adaptaciju prostorija u sklopu stambenih jedinica i prostorija koji su sasavni djelovi objekata za držanje stoke. Vlasnik ili nosilac drugog prava na postojećem objektu ili dijelu objekta, dužan je da o radovima adaptacije podnese prijavu Urbanističko-građevinskoj inspekciji Ministarstva ekologije, prostornog planiranja i urbanizma, koja sadrži opis radova koje namjerava da izvodi**.** [↑](#footnote-ref-2)
3. [↑](#footnote-ref-3)